# Brian Schmidt

Brian P. Schmidt és un astrofísic estatunidenc conegut per les seues investigacions sobre les supernoves.

## Biografia

Va néixer l'any 1967 a Missoula (Montana, els Estats Units), cursà estudis a la Bartlett High School d'Anchorage (Alaska), es va graduar a la Universitat d'Arizona el 1989, rebé el seu doctorat a la Universitat Harvard el 1993 (la seua tesi va ésser supervisada per Robert Kirshner), fou becari postdoctoral al Harvard-Smithsonian Center for Astrophysics (1993-1994) i es va traslladar a Camberra (Austràlia) l'any següent amb la seua muller australiana per poder treballar a l'observatori del Mount Stromlo el 1995. Més endavant, va dirigir l'equip d'investigació High-Z Supernova, el qual va mesurar l'expansió de l'Univers a través del temps fins a gairebé 8 milions d'anys llum en el passat. L'any 1998, aquest mateix equip, juntament amb el Projecte Supernova Cosmology, va trobar proves de l'acceleració de l'Univers en el seu procés d'expansió, la qual cosa li valgué el titular de "Descobriment revelació de l'any" a la revista Science. En l'actualitat, treballa com a astrofísic de la Universitat Nacional d'Austràlia a l'observatori del Mount Stromlo, és conegut per les seues investigacions en l'ús de les supernoves com a sondes cosmològiques i lidera el projecte del telescopi SkyMapper i el projecte associat Southern Sky Survey (Estudi del Cel Austral).

## Premis

L'any 2000 va rebre del govern australià el Premi Malcolm McIntosh i de la Universitat Harvard el Bok Prize. L'any 2001, l'Acadèmia Australiana de Ciències li va atorgar la Medalla Pawsey, mentre que la Societat Astronòmica de l'Índia li concedí la Medalla Vainu Bappu el 2002. El 2006 va compartir el premi Shaw d'Astronomia amb Adam Riess i Saul Perlmutter. El 2007, Schmidt i altres membres de l'equip High-Z Supernova Search Team van compartir el Premi Gruber Cosmology, dotat amb 500.000 dòlars estatunidencs, amb Saul Perlmutter -del Lawrence Berkeley National Laboratory- i el Supernova Cosmology Project per llur descobriment de l'expansió accelerada de l'Univers.
El 4 d'octubre del 2011, i ensems amb Saul Perlmutter i Adam Riess, fou guardonat amb el Premi Nobel de Física pels seus treballs sobre l'expansió accelerada de l'Univers (la meitat de les deu milions de corones sueques del premi -1,09 milions d'euros- fou per a Saul Perlmutter, mentre que l'altra meitat es va repartir entre Brian Schmidt i el nord-americà Adam Riess).

## Aficions

Brian Schmidt elabora vi i li agrada cuinar.

## Referències

* ↑ «Brian Schmidt». Gran Enciclopèdia Catalana. Barcelona: Grup Enciclopèdia Catalana.
* ↑ "FACTBOX-Nobel physics prize winners", Reuters News, 4 d'octubre del 2011.
* ↑ El professor Brian Schmidt de la Universitat Nacional d'Austràlia guardonat amb el premi Nobel de física - VilaWeb (català)
* ↑ The Universe from Beginning to End - Universitat de Sydney (anglès)
* ↑ La Vanguardia (castellà)
* ↑ Brian Schmidt Wins Nobel Prize (anglès)
* ↑ Nobel physics prize honours accelerating Universe find - BBC (anglès)
* ↑ Australian scientist Brian Schmidt one of trio awarded Nobel Physics Prize (anglès)
* ↑ Restless experimenter - The Canberra Times, 6 d'abril del 2011, pàg. 8 Arxivat 2011-10-07 a Wayback Machine. (anglès)

## Enllaços externs

* Pàgina web de Brian SchmidtArxivat 2012-06-04 a Wayback Machine. (anglès)
* Anunci de la concessió del Premi Nobel de Física de l'any 2011 per part de l'Acadèmia Sueca (anglès)
* Publicacions de Brian Schmidt a la base de dades del Astrophysics Data System (anglès)
* Brian Schmidt on The Universe from Beginning to End - YouTube (anglès)